LidanRubinov/Halacha-QA huggingface dataset:
שאלה: ברכת כהנים ועלייה לתורה לכהן: לאחרונה התחלתי ללכת לבית הכנסת בשישי ושבת. בדרך כלל לבית הכנסת שאני הולך אין כהנים ואני הכהן היחיד. אך המתפללים האחרים לא יודעים את זה, מה שקרה זה שאני לא אומר את ברכת הכהנים וגם שהיו כהנים אחרים לא הצטרפתי. ויצא גם שעליתי לתורה כמה פעמיים לא ראשון אלא שלישי רביעי וכו, האם יש בזה איסור ואיך אני אומר להם שאני כהן. הרי אני כבר מתפלל איתם שלושה חודשים ולא אמרתי להם, מה לעשות?
תשובה: לכהנים יש מעלת קדושה יותר מלישראלים ולכן יש להם מצוות מיוחדות הנובעות מקדושתם. חכמים למדו מהפסוק "וקדשתו כי את לחם אלקיך הוא מקריב קדש יהיה לך כי קדוש אני ה' מקדשכם" (ויקרא כא ח) שצריך לכבד את הכהן להיות ראשון בכל דבר ולכן מקבל הכהן את העליה הראשונה לתורה. אומנם הכהן יכול למחול על הכיבוד אולם בעליה לתורה קבעו חכמינו שלא ימחול כדי שלא תהיה מריבה מי יעלה ראשון. אין איסור שכהן יעלה בעליה אחרת אבל צריך כהן להקפיד לעלות דווקא בעליה הראשונה. (שולחן ערוך אורח חיים סימן קלה סעיפים ג-ד) אחת מהמצוות המיוחדות לכהנים היא לברך את העם. מצוות עשה זו חשובה ונחשבת כשלוש מצוות עשה. כאשר החזן או אחד המתפללים אומר "כהנים" ומזמין את הכהן לעלות הכהן מתחייב במצווה זו ואם אינו עולה עובר על מצוות עשה. כהן שאינו יכול לעלות לתורה צריך שיצא מבית הכנסת לפני ברכת "רצה" עד לאחר ברכת כהנים. למעשה אתה צריך להתנהג ככל הכהנים ולברך ברכת כהנים ולעלות לתורה בעלית הכהן. הדרך הפשוטה היא להודיע לגבאי שאתה כהן ועד היום לא ידעת את החשיבות של ברכת כהנים והעליה לתורה ולכן לא הודעת לאף אחד. הגבאי יעלה אותך לעליה הראשונה שהיא עלית הכהנים ולאחר מכן תתחיל גם לשאת את כפיך בברכת כהנים. כמובן, שאם אינך עולה בתפילה הראשונה לברכת כהנים עליך לצאת מבית הכנסת כמו שכתוב למעלה. אם יהיו התלחשויות בקרב הציבור הם יפסיקו לאחר שתי שבתות ואין לך לחשוש מהם ובעזרת ה' תוכל להתקדש בקדושתו של אהרן הכהן ולשאת את ברכת ה' עליך ועל כל ישראל.
שאלה: מה מברכים על "כליל החורש"?: מה דין הברכה על פרחי העץ הניתנים למאכל. העץ הפורח עכשיו בכל הצפון, "כליל החורש" הוא מהעצים הנפוצים בא"י, פרחיו הוורודים ניתנים למאכל, כמובן עם זהירות יתרה להימצאות חרקים. הפרח (כל פרח) מבחינה התפתחותית קודם לפרי, למעשה, כידוע, הפרי מתפתח מן הפרח המופרה. לכן התלבטתי האם לברך בורא פרי העץ כאשר הדבר אינו ממש פרי או שמא יש ברכה אחרת. מצד שני, גם כאשר אנו אוכלים בצל, פטרוזיליה או כרוב אנו מברכים פרי האדמה על אף שהדבר אינו פרי ממש על פי הגדרתו (כמו עגבניה או מלפפון המכילים זרעים - פירות ממש)?
תשובה: בורא פרי העץ.
שאלה: חייבים להחזיק ספר שני?: בשבתות או חגים בהם יש ספר שני, האם חובה שאדם יחזיק את הספר עד לזמן בו צריך לקרוא את מה"ספר שני"? ישנם בכמה בתי כנסת (האשכנזים) מקום מיוחד בבמה כדי להניח בו את הספר. אני שואל שאלה זו, משום שבבית הכנסת בו אני מתפלל ישנו מקום מיוחד לספר, אך כשרציתי לשים, לתומי את הספר במקום זה, זעק עלי אחד מנכבדי הציבור(אין לנו רב בביהכ"נ) שזהו "ביזוי ספר תורה". אז כדי למנוע מבוכות החזקתי את הספר למשך כל זמן הקריאה. האם זהו אכן ביזוי ספר תורה? להניחו במקום המיועד לו?
תשובה: מכובד יותר להחזיק את הספר ביד.
שאלה: גירושין לאחר 10 שנים?: מדוע התירה ההלכה לבעל לגרש את אשתו אם אין להם לאחר 10 שנים ילדים, מה עוד שלא בטוח בכלל שהיא זו שעקרה והסיבה ממנה, אבל, קצת קשה כאילו לא רק שהיא במצב נפשי קשה בגלל שאין לה ילדים אלא בתור צ ופר היא צריכה גם להישאר לבד, שיגידו עליה "זו בלי ילדים, שבעלה גירש אותה?". מה איתה, עם הפגיעה בה, שלפעמים קשה אף יותר מהעובדה שאין לה ילדים, שנראה לי כתוב שמי שאין לו ילדים חשוב כמת, מדוע רוצים להרוג אותה בשנית?
תשובה: שאלתך טובה. כוונת ההלכה היא בעיקרה לא שהבעל יגרש את אישתו אלא למצוא את הדרך שיהי להם ילדים כבני זוג. העמדת הדברים בצורה הקיצונית הזאת נועד להעמיד את הצורך בילדים כחלק מרכזי בבניית זוגיות. מסופר בגמ' על זוג שלא היו לו ילדים ובאו אל רבי שמעון בן יוחאי להתגרש. הוא אמר להם שהם חייבים להיפרד מתוך סעודה. באותה סעודה האישה גילתה את אהבתה המיוחדת שיש לה לבעלה ועל אי רצונה להפרד ממנו. ראה זאת רבי שמעון בר יוחאי - התפלל עליהם ונהיו להם ילדים. אנו לומדים מהסיפור שאחר עשר שנים צריך להפוך את העולמות בכדי לזכות לבנים. במקרה חריג שגם הפיכת העולמות לא מועילה יש להתייעץ עם תלמידי חכמים כיצד לנהוג. ודאי שאם סיבת אי ההולדה היא בגלל האיש ודאי שהוא לא יגרש את אישתו. גם אם סיבת אי ההולדה היא האישה לא רצים להתגרש. גם זאת לא עושים בצורה שזורקים את האישה אלא רק בהסכמה ורק בהבנה של הסיטואציה המאד חריגה שנקלעו אליה שדורשת הדרכה של גדולי גדולים. בכל אופן אני שמח על עדינות הלב שלך. תמשיך עם כוח זה ותהיה אחד מגדולי ישראל שתוכל להתפלל על כולם שיהיה להם ילדים גם לפני עשר שנים.
שאלה: שמרטף לבני-דודים: האם מותר לי (גבר) להיות שמרתף של בני-דודים שלי (בנים קטנים ובת מעל בת-מצוה) בדירה אחת אף שהבנים כבר ישנים? האם יש הבדל אם הבת דודה כבר ישנה? האם יש בעיה אם אני הולך לישון כשעדיין הבנים ערים ורק אח"כ ילכו לישון והבת-דודה תשאר ערה לבד? האם יש הבדל בין יום לילה? האם המצב יותר טוב כשהבת דודה הזמינה חברה? האם יש בעיה כשכולנו ישנים? האם המצב שונה כשאחד הבנים כבר בר-מצוה? וכן רציתי לשאול במקרה שמצבים המתוארים למעלה בעייתיים האם יעזור כשאני פותח את דלת הדירה, גם אם זה הדירה בקומה העליונה שלא עוברים בה כל כך הרבה אנשים? האם צריך להשאיר את הדלת פתוחה (אם אפשר) גם כשכולנו הולכים לישון? האם צריך לפתוח את הדלת ממש או רק לדאוג שלא תהיה נעולה?
תשובה: אסור לאיש להתייחד עם אשה במקום שאי אפשר לראות אותם או במקום שאינו מצוי שיכנס אדם לשם. וכמו כן, אסור לאיש להתייחד עם שתי נשים. במקרה ויש שני ילדים הגדולים מגיל שמונה מותר להתייחד איתה ואפילו כולם ישנים שמאחר ואם הם יתעוררו הם יבינו מהמתרחש סביבם הם נחשבים כ"שומרים". לדעת הספרדים אסור לאשה להתייחד עם שני אנשים גדולים אף שהם אנשים כשרים ולכן לא יועיל אם אחד הבנים הוא בר מצווה אבל אם יש קטן מגיל שמונה גם לספרדים הוא נחשב כ"שומר". ביום במקום שיש אנשים העוברים שם מותר להתייחד אף בחדר שדלתו סגורה ולא נעולה אם ישנה אפשרות שאדם כלשהו יכנס לבית ללא נטילת רשות. אבל בלילה מותר להתייחד רק במקום שעוברים שם אנשים כל כמה דקות והדלת פתוחה לגמרי במקרה ולא עוברים שם אנשים אסור להתייחד. (תורת היחוד)
שאלה: לימוד הכולל קבלה לנשים: אני נוהגת לקרוא ליקוטי מוהר"ן בשבתות. הדבר מענג את שבתותי. אני שמה את עיקר הדגש על החלק המוסרי שיש בספר. מה שכתוב ברבדים העמוקים והגבוהים אני יודעת שאיני מבינה ואף איני מתיימרת להבין, ובכל זאת ההתעסקות בכך מדרבנת אותי להתחזק, כי זה מזכיר לי שלמעשים שאנו עושים כאן בעולם יש השפעה בעולמות עליונים. לאחרונה נודע על כך לקרוב משפחתי, שעוסק בקבלה. הוא הזהיר אותי מאוד שאחדל מלימודי מכיוון ש: א. הלימוד מכיל הרבה קבלה, וחל איסור על נשים בזמן טומאתן לעסוק בקבלה (ועוד שאני רווקה ונחשבת טמאה בכל זמן). ב. בגלל שלא מבינים אפשר להגיע לידי שיבוש הדעת. ג. אדם שמתעסק בקבלה דנים אותו במידת הדין. רציתי לדעת האם דבריו נכונים והאם עליי להפסיק ללמוד.
תשובה: אם את קוראת את החלק המוסרי וזה מענג את השבת שלך. את יכולה להמשיך לקרוא אין זה נחשב ללימוד קבלה אלא ללימוד מוסר.
שאלה: כיבוד הורים - מה זה כולל?: עברתי על קצש"ע, ועל כל השאלות בשו"ת, ואני עדיין לא מבינה מה נכלל ב"כיבוד הורים". האם זה כל דבר שהוריי מבקשים ממני עלי לעשות, באחת התשובות שנענו נאמר כי על הילד לשמוע להוריו רק אם ההורים מבקשים למענם. הרבה מהבקשות של הוריי הם למען מה שנראה להם שטוב לי - מתי ללכת לישון, מתי לחזור הביתה, מה ללבוש לפגישה, איפה לא להסתובב (כי היה שם פיגוע לפני כמה שנים.).אבל אני כבר בת 24!!! (גרה בבית חלקית). הם אנשים טובים מאוד, אבל גם ממש דאגנים וזה מעצבן. עד כמה עליי להתחשב בדעתם (במקום שהדיבורים לא עוזרים) ומתי מותר לי להחליט את החלטותיי ולהתעלם מדעתם כליל?
תשובה: מצות כבוד הורים לעשות דברים שמשמחים את ההורים וכל דבר שמסייע להם. אך אין ההורים צריכים להתערב בחיי הילדים כאשר הם מתבגרים אלא אם יש בזה משום מצות תוכחה באופן הנכון. אך יש לקבל את הערות ההורים בהבנה כי כל רצונם הוא טובת הילדים בעזרת ד' תבני בית בקרוב ותצאי מרשות ההורים הבעיה הזו תפתר.
שאלה: שאלות לפני חתונה: א. אני עומדת להתחתן בסיעתא דשמיא בל אייר, אור לא סיון. האם יש אפשרות כלשהיא שיותר לי לצום ביום זה? זה ממש חשוב לי ועקרוני להיות ביום זה בקדושה וללא אכילה, או אם בכל זאת אי אפשר אם אוכל לאכול מעט מאוד ביום זה? ב. האם המנהג לא להתראות עם החתן הוא שבוע או 10 ימים? ג. האם הרב מכיר מקור שאומר שכלה לאחר שהתחתנה אסור לה ללכת לחתונה אחרת 40 יום?
תשובה: א. אסור לצום בראש-חודש, לכן תאכלי מעט. ב. שבוע לפני החתונה. ג. לא ידוע לי על מקור למנהג זה.
שאלה: מזוזה בכניסה לדירה חדשה: בני נכנס לדירה חדשה, דירתו עדיין אינה מסודרת והוא ישן בין הארגזים. האם יש לו זמן עד שיקבע את המזוזות בדירתו, או שהוא חייב לקבוע מיד?
תשובה: מכיוון שהבית ראוי לדירה והוא ישן שם, הוא צריך לקבוע מזוזה מיד בכניסתו.
שאלה: מי צריך ללמוד תורה ומי לשרת בצה"ל?: הרב כתב שצריך להיות גרעין קשה שילמד תורה והשאר ילכו לצבא אך יש בכך 2 בעיות. 1)איך אפשר לדעת מי צריך להמשיך ומי לא, הרי בנ"א יגיד לא כ"כ הולך לי בלימוד ולא ינסה אפילו וישר ילך לצבא. 2) מדבריך אפשר להבין שקומץ רק צריך ללמוד. האם זה המצב התקין, שמעט ילמדו והרוב ילכו לצה"ל שזה מקום מסוכן מבחינת הדרדרות דתית?
תשובה: בשביל זה יש רבנים שמדריכים את התלמידים את כל אחד לפי מה שמתאים לו. ולגבי הסכנה הרוחנית שמא היוצא לצבא יושפע לרעה בצבא. אכן יש סכנה כזו ולכן ממולץ לצאת למסגרת דתית כגון הנח"ל החרדי או ההסדר שבישיבות ההסדר. ורק מי שחזק באופיו ויכול גם לקרב רחוקים לתורה הוא יכול לצאת למסגרת רגילה תוך שהוא שומר על קשר עם רבותיו ומקבל מהם הדרכה איך להתמודד ואיך לקרב את חבריו ליחידה הרחוקים מתורה לתורה ולמצות.
שאלה: אמירת קדיש על קרוב משפחה: לקחתי על עצמי לומר קדיש על דוד (אח של אבי) כי בנו חילוני ולא אומר קדיש. ברצוני לברר האם ניתן להפסיק ולהעביר לאדם אחר שיגיד את הקדיש, כי נבצר ממני להתפלל במנין 3 תפילות ביום?
תשובה: אפשר להעביר את אמירת הקדיש.
שאלה: עבודה הראויה לנשים: מה ראוי יותר לאשה, לעבוד במקצוע רווחי אך דורש הרבה שעות עבודה או לעבוד בהוראה, האם הדין שונה כאשר הבעל הוא אברך?
תשובה: אין בזה כללים כל אחת צריכה לבחור את המקצוע המתאים לה ביותר. וכמובן צריך גם להביא בחשבון את עול הבית ולשקלל הכל ביחד כל אחת לפי מה שהיא.
שאלה: קוטל יתושים חשמלי בשבת: האם מותר להפעיל קוטל יתושים חשמלי ביום ו, כדי להרוג יתושים בשבת?
תשובה: מותר.
שאלה: בדיקת עירית: האם מותר להישתמש בצמח עירית טרי? (לצערי אי אפשר להשיגה מגידולי מגוש קטיף). ואם כן אז כיצד צריך לבדוק?
תשובה: חודש טוב העירית נגועה מאד, ובייחוד יש נגיעות בתוך החלל של העלה (כעין צינורות), ולכן נ"ל שאין להשתמש בגידול רגיל, ואם כן צריך לפתוח כל צינור ולבדוק שאין בו תריפסים כדו'. הבדיקה מאד קשה. בברכת התורה והארץ הרב יהודה הלוי עמיחי
שאלה: זימון שני בוגרים ואשה (האם): האם ניתן לזמן כאשר סועדים דרך קבע, רק שני מבוגרים ואשה אחת, שהיא אם הבית. אגב אנחנו ספרדים, ובכל אופן אם יש איזה מנהג המאפשר זאת, נקיימו לטובת הזימון.
תשובה: אין אפשרות לזמן במצב כזה. אפשר לזמן או 3 גברים או שנמצאות רק נשים בשולחן אז 3 נשים יכולות לזמן. הרב יאיר פרייליך
שאלה: כשרות כלים מסופקת בפסח: יש לי סט כלים זכוכית (כמובן זה לא זכוכית נקי לגמרי) שהשתמשו בו בשנה שעברה בפסח, אבל לא הייתי בפסח בבית ולא הייתה לי הזדמנות לפקח על הכלים ולכן אני לא בטוחה בהכשרם (לפסח). האם אפשר להשתמש בהם בפסח הזה על סמך שלא השתמשו בהם שנה שלמה?
תשובה: אם השתמשו בהם במאכלים קרים, אין בזה שום בעיה והם רק צריכים להיות נקיים. ואם השתמשו בהם דברים חמים, לאשכנזים צריך השריה שלושה ימים מעת לעת, ולספרדים מספיק ניקוי טוב.
שאלה: הברה אשכנזית בתפילה: ראיתי שהרב פסק שאשכנזי שהתרגל להברה ספרדית אינו צריך לחזור להברה אשכנזית. והרי ידוע שמרן הרב באורח משפט פוסק שיש לחזור, וכן הרב אליעזר מלמד כתב שהרב צבי יהודה הורה לחזור, הייתי מעוניין מדוע בכל זאת הרב פוסק שאין לחזור?
תשובה: אני מכיר את תשובתו של הרב זצ"ל בסוגיה זו, אלא שנראה לומר שמפני שכיום אין ידוע בודאות מהי ההברה הנכונה, יוצאים ידי חובה בכל הברה.
שאלה: תנועת נוער מעורבת: ראיתי שהרב כתב שדברי הרצי"ה בענין חברה מעורבת אינם הלכה אלא רק הדרכה. הרב אבינר בספרו חסד נעוריך (עמ 99-104) הביא ציטוטים מדברי הרצי"ה שמהם משמע שלדעתו זה איסור גמור ולא רק הדרכה בעלמא. אביא כמה ציטוטים: 1. "וכל השם של תנועה מעורבת הוא נורא ומזעזע. ומדוע לא לבנים לבד ולבנות לבד". 2. "לתנועה דתית מעורבת איני יודע שום צד היתר. אם בכדי לתרום לטובת המצב שם, צריך להתייעץ עם מבוגרים גדולי תורה ויראת ד טהורה באמת". 3. "על ערבוביא של בחורים ובחורות, כתבתי כמה פעמים שאין שום היתר. ובודאי יש למחות ולהתאמץ לתקן". 4. "על ערבוביה של בחורים ובחורות בגיל שנים מבוגר - אינני יודע היתר". 5. "שאלה: האם יש היתר לשלוח ילדים לפעילות מעורבת? תשובה: בחורים ובתולות יחד - איני יודע היתר לזה. שאלה: האם בתנועת נוער מעורבת, כמו עזרא ובני עקיבא, גדול החיוב או השלילה? תשובה: יש שם דברים טובים ויש גם צדדים שצריכים תיקון. האם מוכרח להיות דוקא באופן זה של ערבוב?!" 6. "איני מכיר שום היתר לעשות פעולות בערבוביא". הרב אבינר כותב שם: "פעמים רבות, הן בכתב הן בע"פ, היה רבינו חוזר ואומר: איני מכיר היתר לערבוביא של בחורים ובחורות".
תשובה: : אני לא זכיתי לשמוע את מורנו הרב צבי יהודה זצ"ל אומר הדברים באופן ישיר. יתכן שהרב אבינר שמע והוא מדייק יותר בהבנת הדברים. אולם גם הציטוטים שהובאו הם רק אומרים שהבסיס הוא הלכתי מוחלט שעירבוביא אסורה. אולם מה בדיוק הכוונה בערבוביא האם יש לעשות שני סניפים נפרדים, באיזה מרחק יהיו הסניפים האם מרחק ראיה או מרחק אחר. האם יש איסור שבאותו חדר ישמעו הרצאה בנים ובנות או פרטים אחרים אינם מספיק מבוררים. כתנועה והדרכה יש להפריד בין בנים לבנות. אני רואה חלק משאר תלמידי מורנו הרב צבי יהודה שהם מדריכים בנושאים אלו הדרכות שמתחשבות במציאות השונות שאיתם אנו צריכים להתמודד והדברים אינם שחור לבן. כפי מה שאני מבין מורנו הרב צבי יהודה לא לקח על עצמו את העול להיות פוסק בפרטי הפרטים והוא בעיקר קבע את העקרונות באופן עקרוני. את הישום של העקרונות הוא סמך שתלמידיו ידעו לתרגם בדרך נכונה. גם בנושא זה בזכותו של מורנו הרב צבי יהודה ב"ה הציבור שלנו התקדם גם בנושא הצניעות והוא הולך ומתעלה בקודש. כיצד להדריך אותו? האם לקבל מידות חסידות של הפרדה באוטובוסים או הדרכות אחרות יש לשאול מורי הוראה שנכנסים לפרטי פרטים. בכל אופן הלהט להוסיף צניעות וטהרה זה מתוכנתם של ישראל ועל כך תבורך.
שאלה: ס"ת ותפילין ספרדיים לאשכנזי: א. איטר אשכנזי שיש ביכולתו להניח או תפילין אשכנזיות של אדם ימני, או תפילין ספרדיות של איטר, מה עדיף שיניח? אם התפילין הספרדיות עדיפות, האם יש לברך עליהן? ב. האם לאשכנזי יש בעיה לעלות לס"ת ספרדי, או שהבעיה היא רק בתפילין?
תשובה: בספרי באהלה של תורה סי' א הבחנתי בין ס"ת ציבורי שאין להקפיד על כך במניין מעורב, לבין תפילין שהם חובה אישית שלכתחילה חיב כל אדם לשמור על מנהג אבותיו.
שאלה: זכוכית "קרונינג"?: נשאלתי ע"י שכנה לגבי הכשרת כלים עשויים זכוכית "קרונינג" לפסח, אלו לא כלי בישול אלא משמשים לאכילה ושתיה גם בחם - כיצד מכשירים כלים אלה לפסח, אם בכלל?
תשובה: איני יודע ממה עשוי הקרונינג. אם הוא עשוי זכוכית דינו כזכוכית, אם הוא עשוי חרסינה דינו כחרסינה.
שאלה: מה פתרון החלום: חלמתי והרגשתי כאילו מספר שיניים נשברו לי בפה וממש הרגשתי את השיניים. אני אשה חולה בת 60 שעברתי התקף לב החלום הזה מציק לי.
תשובה: חלומות שוא ידברו, ולא צריך לדאוג מהם. אולי זה בגלל הדאגה שיש להרבה אנשים אחרי התקף לב. אם את תקפידי לשמור על הוראות הרופאים אין סיבה לדאוג. תמיד צריך להשתפר ולתקן מה שאת יודעת שאת יכולה לתקן. תתני צדקה וד' ישלח את ברכתו לך.
שאלה: שימוש בפרחי באך בפסח: האם מותר ליטול בפסח טיפות של פרחי באך המכילות חמץ?
תשובה: אם זה טעים לחיך ומכיל חמץ, אסור. אבל אם זה אינו טעים לחיך-מותר.
שאלה: להגעיל סיר חדש?: האם יש צורך להגעיל סיר חדש, שאינו מתוצרת ישראלית?
תשובה: סיר חדש מנירוסטה יש להגעיל מפני שיש שמבריקים אותו בשומן אסור. וכמובן יש גם להטבילו לפני השימוש בו.
שאלה: עבד כנעני בימינו?: אני מוגבל וזקוק לעזרה בענייני הבית (ניקיון, בישול, כיבוס וכו ). ידיד המבקש לעזור לי, הציע לי פתרון בכך שאדם נכרי (מצאצאיו של כוש), החייב לו חובות כספיים רבים, יעבוד אצלי במשך כשנה בכל הנ"ל ללא תמורה כספית. למעשה אוכל להיעזר באותו אדם לכל העבודות ולכל העזרה שאני זקוק לו. שאלתי היא האם הדבר מותר מבחינה הלכתית? חשבתי כי גם אם הסידור הזה אינו בגדר עבדות, הרי שזה דומה למה שלמדתי על עבדות. יחד עם זאת, אם איני טועה, העבדות בוטלה למעשה על ידי אומות העולם מסיבות של "זכויות האדם" אבל לא ידוע לי על הסכמה של גדולי ישראל לעניין זה, ואני מתקשה להאמין כי גדולי ישראל הלכו שבי אחרי אומות העולם באלה ובטלו בכך מצוות והלכות. גם הרב קוק זצ"ל כתב כי העבדות הוא בטבעם של בני כוש, וזאת בתקופה שהעבדות כבר בוטלה באופן רשמי. אודה לרב על הדרכה מעשית והסבר בנושא.
תשובה: עבד כנעני צריך להקנות לשם עבדות. פה אינך קונה אותו לשם עבדות, הוא רק משלם את חובו בצורה של עבודה, ועקרונית זה לא שונה מפיליפיני שעובד אצל אנשים מבוגרים.
שאלה: כביסה במקום בדיקת חמץ - המשך: בתשובה לגבי כביסה במקום בדיקה בכיסים, ענה הרב שכביסה בהרתחה ובחומרים חריפים אפשר. האם דוקא באופן זה או שהכוונה לכל סוג כביסה (מעלות חום רגילות ואבקת כביסה)?
תשובה: אם כוונתך לכביסה בהרתחה - כן.
שאלה: נסורת אוגרים בפסח: האם צריך לבדוק חמץ בנסורת של האוגרים שברשותנו?
תשובה: נראה שאין צורך בזה, מפני שהם אכלו את החמץ, וגם אם לא אכלו אותו, הרי הוא כבר לא ראוי למאכל אדם.
שאלה: כספי מעשר לטיפוח קבר: אדם שעלה ארצה מארה"ב ושני הוריו שנפטרו טמונים בבית עלמין יהודי בארה"ב. הנוהג שם, שישנה חברה המחזיקה את בתי העלמין, דואגת לגינון, טיפוח איזור הקבר, ניקיון וכדו והת מתבצע על בסיס שנתי או לחילופין על בסיס קבוע לצמיתות. עלויות ההחזקה מתחלקות בין קרוביהם של כל הנפטרים, הטמונים באותו בית עלמין. במידה והקרובים לא משלמים את חלקם הרי שסביבות הקבר לא מטופלים ומשתלטת עזובה וכו. האם יכול הבן המתגורר בארץ, לממן את חלקו בהוצאות, מכספי מעשר כספים?
תשובה: אי-אפשר לממן זאת מכספי מעשר כספים, משום שמעשר כספים נועד לעניים, וכאן הוא רוצה להשתמש בכסף לצורך כבוד המשפחה.
שאלה: הבטחות רבנים מתקיימות?: בהמשך לשאלתי בנוגע לדודי החולה אשר רב מפורסם הבטיח לו שיבריא ולמרות זאת מצבו הולך ומחמיר. הרב ענה שיתכן ואותו רב שהבטיח אכן שקל בדעתו לאבד מקצת אמינותו על מנת לעודד את החולה, ואין ללמוד מזה חוסר אמינות, אלא במקרים כגון אלו ולא באופן כללי. ובכל זאת עדיין לא מובן לי: כיצד ניתן לעשות חלוקה שכזו? כיצד אדע מתי להתייחס לדברי הרב כאמינים ומתי לא? וכמו כן: אם כל מטרת הבטחתו היא עידוד החולה ואין בה מן האמת- מה הועיל, הרי אני מבין שאין הבטחתו הבטחה, וכיצד אתעודד?
תשובה: רק כאשר לא מתקיימת הבטחה אז צריך לתרץ את דברי הרב שאולי כוונתו לעודד ואולי כוונתו על ידי אמירה זו לעורר רחמי שמים. אך טרם נתברר שאין ההבטחה מקוימת יש לתת אמון כי מי אמר שהיא לא תתקיים.
שאלה: טלטול מפתח במלון בחו"ל: מה עלי לעשות על מנת שאוכל לטלטל מפתח מחדר המלון לפקיד הקבלה בשבת במלון בחו"ל. אינני יודע אם אהיה היהודי היחיד במלון. האם האופציה היחידה היא לשכור את שטח הלובי בנוסף לשכירות החדר, ואם הם לא מבינים ואינם משתפים פעולה, האם יש מינימום לשכירות זו?
תשובה: נראה לי שבמקרה זה אפשר להקל, ותטלטל את המפתח בשינוי, כגון: בתוך הנעל וכדומה.
שאלה: דלת מזכוכית בתנור: תנור אפיה חשמלי פרוליטי, מפעילים לחום מאד גבוה כדי לשרוף את כל הליכלוך. (התנור ננעל כדי שאי אפשר לפתוח אותו בגלל החום הרב) והוא לפי ידיעתי מכשיר את עצמו. השאלה היא לגבי הדלת שיש בה חלון זכוכית העומדת בחום הגבוה, האם אפשר להכשיר אותו לפסח?
תשובה: לאור תאוריך על פעולתו, נראה לומר שהוא כולו מכשיר את עצמו.
שאלה: יציאת מצרים: אומרים שצריך להודות לקב"ה על שהוציא אותנו ממצרים ועושים אפילו על זה חג. השאלה היא למה בכלל הוא הכניס אותנו לשם? (למצרים)
תשובה: עניין הגלות לתקן פגמים מסויימים שיש בעם ולהכין את העם לגודל הגאולה שעתידה לבוא. הגמרא במסכת נדרים (דף לב עמוד א) מסבירה שגלות מצרים באה בעקבות פגם באמונה ותיקונו על ידי שרואים את "היד הגדולה אשר עשה ה' במצרים". ביציאה ממצרים ראו כולם את גדלותו של הקב"ה עד כדי שראתה שפחה על הים יותר משראה יחזקאל הנביא. ושיא יציאת מצרים הוא, כמובן, מעמד הר סיני שם ניתנה לנו תורת ה'. (על פי מהר"ל גבורות ה' פרק ט) גלות מצרים לא רק שתיקנה את פגם האמונה אלא גם הכשירה אותנו להיכנס לארץ. אי אפשר לקבל את ארץ ישראל בלי הכנה מתאימה והכנה זו הייתה בגלות מצרים. (עיין בית הלוי דרשות חלק ג דרוש ג) ולכן אנו משבחים את הקב"ה דווקא על היציאה ממצרים שביציאה עצמה התגלתה ידו החזקה ונהפכנו לעם הראוי לקבל את תורת ה' ואת ארץ ישראל.
שאלה: לא שמעתי פרשת פרה: מה צריך לעשות אדם ספרדי שלא שמע קריאת פרשת פרה?
תשובה: מי שלא שמע פרשת פרה אין אפשרות להשלים אחר כך. הרב יאיר פרייליך
שאלה: קטניות בפסח במשפחה מעורבת: אנו זוג שנשוי שבע שנים (עם שני ילדים שיח ). בעלי ממוצא אשכנזי ואני ממוצא מזרחי. את חג הפסח אף פעם לא חגגנו בביתנו אלא אצל ההורים. כל שנה אנו נתקלים בבעייתיות נוספת הקשורה לנושא קטניות בפסח, בעלי התיר לי ביודעין לאכול קטניות בפסח. ולגבי הילדים - הם עדיין קטנים וגם להם אנו לא מחמירים. הבעייתיות נוצרה בעיקר משום שאנו חלק החג אצל הוריי והם מתחשבים בו, אבל לא בהקפדה יתרה. האם הבעל יכול לקחת על עצמו את מנהגי מטבח אשתו, והאם עד עתה נהגנו נכון?
תשובה: לפי עיקר הדין האישה צריכה ללכת אחרי הבעל ולנהוג כמנהגיו. לכן ודאי שאין להתיר לבעל לאכול קטניות בפסח, אבל מותר לו לאכול בכלים שהיו בהם קטניות או שבושלו בהם קטניות. וגם הילדים צריכים ללכת במנהגים אחרי אביהם.
שאלה: סויה קטניות?: שני ילדי אלרגיים לחלב, ועל כן כל השנה הם שותים חלב סויה. א. האם סויה זה קטניות? ב. אם כן - האם ניתן להתיר להם לאכול קטניות?
תשובה: לפי הרבה מהפוסקים האחרונים, סויה אינה בכלל קטניות, וזה משום שהסויה הגיעה לאירופה לפני כמאה שנה, ומין זה לא היה ידוע בזמן שגזרו על הקטניות. אי-לכך, מה שלא היה בכלל הגזירה בזמנם, לא חל עליו איסור קטניות בזמננו. בנוסף, גם לפוסקים המחמירים בסויה לאוסרו מדין קטניות, כל זמן שהקטניות לא באו במגע עם מים, מותר לאכלם.
שאלה: שומרונים וקראים: מה ההבדל בין השומרונים והקראים, האם מי מהם נחשב היום ליהודי?
תשובה: קראים הם יהודים, רק שאינם מאמינים בתורה שבעל-פה. השומרונים אינם יהודים כלל. אבל גם לגבי הקראים פוסק הרמ"א שאין להתחתן איתם, מפני שיש בהם חשש ממזרויות, מפני שגיטן אינו גט.
שאלה: חימום שעווה במיקרוגל: האם מותר מבחינת כשרות לחמם שעווה להסרת שיער במיקרוגל, המכסה מונח על הקופסא והשעווה מתוצרת הארץ?
תשובה: מותר.
שאלה: עניית אמן על ברכה מוקלטת: הרב ענה שמותר לענות אמן לברכה שמשודרת בשידור חי ברדיו. האם מותר לענות לברכה שלא משודרת בשידור חי, אלא מוקלטת?
תשובה: אין לענות אמן על ברכה המושמעת בהקלטה. אבל על ברכה המושמעת ברמקול עונים "אמן", אבל אין יוצאים בזה ידי חובה.
שאלה: הגעלת מכשיר לחיטוי בקבוקים: קבלנו מכשיר משומש מחוץ לארץ, מן הסתם גוים השתמשו בו. המכשיר מבצע חיטוי לבקבוקים. האם ניתן להכשירו לפסח?
תשובה: כפי שידוע לי, המכשיר עובד כשבתוכו מים. תנקו אותו ותפעילו את המכשיר פעם אחת כשהוא ריקן, ואחר-כך תוכלו להשתמש בו.
שאלה: ליקוי חמה: האם מברכים על ראיית ליקוי חמה?
תשובה: לא תיקנו ברכה על ליקוי חמה.
שאלה: חנוכת בית - ספירת העומר: בשעה טובה ומוצלחת קנינו דירה יד שניה, וברצוננו להכנס לדירה לאחר חג הפסח, שזה נופל בדיוק בספירת העומר. שאלותי הם: 1.האם מותר להכנס לבית בספירת העומר? 2.האם מותר לקנות דברים לבית החדש? 3.האם מותר לעשות חנוכת בית בספירת העומר? במידה והתשובות שליליות אשמח לקבל הדרכה כיצד לפעול בכדי שאני אוכל להכנס לדירה מיד לאחר פסח.
תשובה: מותר לעשות את כל הדברים הללו בספירת העומר.
שאלה: כיבוד הורים או שירות לאומי: אני בת להורים חילוניים וחזרתי בתשובה לפני 4 שנים. כעת אני שמיניסטית וההורים שלי רוצים שאני יעשה ע למעשה הם כופים עליי זאת. אני רוצה לעשות שירות לאומי ואני לא יודעת מה לעשות? ומה הדין מבחינה הלכתית. חשוב לי לציין שבע אני אהיה מורה חיילת בבית ספר דתי?
תשובה: מבחינה הלכתית את אינך צריכה לשמוע להורים, אם תבחרי לשרת במקום שיבסס אותך מבחינה דתית. הייתי ממליץ לך לבחור מקום שבו תוכלי לשמוע שעורים תורניים. ולהיות בסביבה טובה.
שאלה: "מקח טעות בקניית דיסק": אני מודה שהייתי תמים מדי שחשבתי שיש 24 שירים בדיסק, אבל לענ"ד לא תמים מאוד. שכן צריך להזכיר שכיום ישנם דיסקים עם נפח מאוד גדול וזה מה חשבתי, שכמו דיסק ד.ו.ד שמכיל יותר מדיסק רגיל, כן הדבר הזה. אני לא חושב שכיום מקובל לשאול את המוכר על דיסק. אמנם אני חדש בענייני מוסיקה חסידית, אך בענייני מחשב ומוסיקה, יש לי קצת נסיון, ואגיד את מה שנראה לי מקובל כאשר אדם בא לקנות דיסק: אדם נכנס לחנות, שואל את המוכר אם יש לו דיסק של פלוני אלמוני, המוכר מראה לו את הדיסק, אומר לו את המחיר (במקרה שהוא עוד לא שאל) וכאן נגמר העניין. כעת נהוג כמו כן להסתכל מאחורי הדיסק ברשימת השירים ולראות איזה שירים יש, לפעמים יהיה זמני שירים, ולפעמים לא ע"כ. אני נכנסתי, ראיתי דיסק של פלוני אלמוני, הסתכלתי מאחורי קופסת הדיסק, ראיתי שיש המון שירים, ושירים מאוד יפים, ואמרתי לעצמי, נקנה את זה, בפרט שהמחיר שווה את הדיסק שכן יש בו המון שירים. לא נראה לי שמהמקובל הייתי צריך לעשות עוד משהו. מה גם שהחברה לא טרחה לכתוב זמן שיר, וכן לכתוב שמדובר בשירים מקוצרים, לענ"ד עשיתי ע"פ מה שמקובל בעולם, מה שאומר שהיה כאן "מקח טעות".
תשובה: מותר לחברה לא לכתוב זמן שיר וכדומה, וכן היא רשאית ואף מקובל להוציא גם כן דיסקים עם שירים מקוצרים, אלא שאתה לא חייב לקנות. אם כן, אף אחד לא הטעה אותך, לא המוכר שלא טרחת לשאול אותו (אעפ"י שלפי דבריך אתה חדש בענייני דיסקי אודיו), ולא החברה שהוציאה את הדיסק. ועיין שוב בתשובה שכבר כתבתי לך. הרב אשר חג'בי.
שאלה: כהן ששונא מצביעי "קדימה": אדם שהוא כהן, ויש בבית הכנסת שלו מצביעי מפלגות שיוצאות נגד התורה והוא שונאם. האם רשאי לעלות לדוכן או שלא יעלה בגלל ששונאם?
תשובה: אם הוא שונא אותם, שיצא מבית הכנסת לפני שהש"ץ מתחיל לומר "רצה".
שאלה: חיוב גורף של אב לזון את ילדיו: כולם אומרים שלפי "הדין העברי" אב חייב לזון את ילדיו במקרה גירושין. ניסיתי למצוא בכל אחד מספרי התנ"ך הקדוש משהו קרוב או דומה ולא מצאתי. מי קבע ואיפה זה מופיע בהלכה תורת ישראל שדווקא אב חייב בת מזונות, בנוסף, איפה ניתן למצוא בתורתנו הקדושה שאין לחייב אב עני מרוד לזון את ילדיו כצעד של חמלה כלפי האב?
תשובה: דבר פשוט ומדרך ארץ שאב זן את ילדיו, ואפילו בעלי חיים ועופות טמאים (שהם אכזריים, שדורסים ואוכלים), יודעים דבר זה. על כן חכמים עגנו דבר זה בתקנה קבועה, שאדם חייב לזון את ילדיו ולדאוג לכל מחסורם. ובוודאי מצווה לשמוע אל הדיינים מורי התורה בישראל, והדבר יביא ברכה לך ולכולם. מקורות: שולחן ערוך אבן העזר סימן ע"א. בכבוד רב, הרב יהודה אודסר.
שאלה: שמחת חולים בספירת העומר, ופסוקי דזמרא לנשים: 1. אנחנו חבורה של 3 בנות שנוהגות לנגן בבתי חולים ומשתדלות לשמח - האם מותר לנו להמשיך בפעילות זאת גם בעת ספירת העומר כאשר- אסור לשמוע מוזיקה? 2. האם אסור לנשים ספרדיות לברך פסוקי דזמרה או שהם רק לא חייבות (אני ממוצא ספרדי)? האם מותר לי בכל זאת לאמר אותם מבלי לברך עם שם ומלכות?
תשובה: מצוה לעודד חולים גם בספירת העומר. נחלקו הפוסקים הספרדים אם אישה יכולה לברך על פסוקי דזמרא. מי שמברכת לא בירכה לבטלה.
שאלה: לימוד תורה בקול: האם מותר ללמוד בקול רם בבית המדרש גם אם זה מפריע לאחרים להתרכז?
תשובה: בית המדרש נועד על-מנת שילמדו בו בקול, למעט מקרים בהם מישהו מגביה את קולו בצורה יוצאת דופן ומפריע בזה לשאר הלומדים.